**ХҮНИЙ ЭРХИЙН КОМИССЫН ГИШҮҮНИЙГ СОНГОН**

**ШАЛГАРУУЛСАН ТАЛААРХ ТАНИЛЦУУЛГА**

Байнгын хорооны дарга, Байнгын хорооны эрхэм гишүүдээ

Монгол Улсын Их Хурлаас 2000 оны 12 дугаар сарын 7-ны өдөр Монгол Улсын Хүний эрхийн Үндэсний Комиссын тухай хууль батласнаар Монгол Улсын Үндсэн хуульд заасан хүний эрхийг хангах, хамгаалах үндэсний хараат бус тогтолцооны суурийг тавьж Монгол Улсын Хүний эрхийн Үндэсний Комисс байгуулагдсан түүхтэй.

Монгол Улсын Хүний эрхийн Үндэсний Комисс байгуулагдаад 20 дахь жилтэйгээ золгож байна. Энэ хугацаанд хүний эрхийг хангах хамгаалах чиглэлээр хийж хэрэгжүүлсэн арвин их ажилтай хэдий ч иргэд, олон нийтийн зүнээс шүүмжлэл бас багагүй сонссон.

Ийм ч учраас өнгөрсөн 20 жилийн алдааг засаж сайжруулах, оноог улам бататгах үүднээс Монгол Улсын Их Хурлаас 2020 оны 01 дүгээр сарын 23-ны өдөр Монгол Улсын Хүний эрхийн Үндэсний Комиссын тухай хуулийг шинэчлэн баталсан.

Шинэчлэн баталсан хуулиар хүний эрхийн хангах, хамгаалах чиглэлд олон бодлогын өөрчлөлт оруулсны нэг нь Монгол Улсын Хүний эрхийн Үндэсний Комиссын гишүүнийг сонгон шалгаруулж томилох асуудал болсон. Түүнчлэн эрүү шүүлтээс урьдчилан сэргийлэх үндэсний механизмыг бий болгож сонгон шалгаруулалтыг мөн адил нээлттэй явуулахаар хуульчилсан.

Монгол Улсын Хүний эрхийн Үндэсний Комисс тухай хуулийн 12 дугаар зүйлийн 12.12 дахь хэсэгт Комиссын гишүүнийг сонгон шалгаруулах журмыг Хууль зүйн байнгын хороо батална гэж заасны дагуу Хууль зүйн байнгын хорооны 2020 оны 04 дүгээр сарын 15-ны өдрийн 02-дугаар тогтоолоор “Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах журам”-ыг баталсан.

Монгол Улсын Хүний эрхийн Үндэсний Комисс тухай хуулийн 12 дугаар дугаар зүйлийн 12.2 дахь хэсэгт комиссын гишүүн нь 35 насанд хүрсэн, хууль зүйн өндөр мэргэшилтэй, хүний эрхийг хангах хамгаалах чиглэлээр ажилласан туршлагатай байх шаардлагыг заасан бөгөөд уг шаардлагад үндэслэн “Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах журам” нь боловсруулсан. Журамд заасны дагуу сонгон шалгаруулалтыг 7 үе шатын дагуу зохион байгуулах ёстой.

**Нэгдүгээрт.**Сонгон шалгаруулалтын зарыг нийтэд мэдээлэх

Хууль зүйн байнгын хорооны 2020 оны 04 дүгээр сарын 15-ны өдрийн хуралдаанаар Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах товыг тогтож өдөр тутмын хэвлэл болон [www.parliament.mn](http://www.parliament.mn) цахим хаягаар олон нийтэд 30 хоногийн турш мэдээлсэн. Түүнчлэн Хууль зүйн байнгын хорооны 263526 дугаар утсаар мэдээлэл, туслалцаа үзүүлж ажилласан.

**Хоёрдугаарт.**Сонгон шалгаруулах ажлын хэсэг байгуулах.

Сонгон шалгаруулалтыг шударга, нээлттэй, ил тод, ашиг сонирхлын зөрчлөөс ангид байлгах зарчмыг баримтлан 9 байгууллагын санал болгосон төлөөллөөр ажлын хэсгийг байгуулсан. Үүнд. Хууль зүйн байнгын хорооноос 1, Улсын Их Хурал дахь олонхын төлөөлөл 1, Улсын Их Хурал дахь цөөнхийн төлөөлөл 1, Хууль зүй, дотоод хэргийн яамнаас 1, Төрийн албаны зөвлөлөөс 1, Шүүхийн ерөнхий зөвлөлөөс 1, Өмгөөлөгчдийн холбооноос 1, Монгол Улс дахь хүний эрхийн төлөө үйл ажиллагаа идэвхтэй явуулдаг 40 гаруй төрийн бус байгууллагуудыг эгнээндээ нэгтгэсэн Хүний эрхийн Форумаас 1 төлөөлөл, дөрөвдэх засаглал гэж нэрлэдэг Хэвлэл мэдээллийн зөвлөлөөс 1 төлөөллийг оролцуулсан ажлын хэсгийг Хууль зүйн байнгын хорооны 2020 оны 05 дугаар сарын 06-ны өдрийн 04 дүгээр тогтоолоор байгуулсан.

**Гуравдугаарт.**Нэр дэвших тухай хүсэлт гаргах

2020 оны 04 дүгээр сарын 15-ны өдрөөс 2020 оны 05 дугаар сарын 15-ны өдрийн 17 цаг 30 минут хүртэл Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулалтад оролцохоо илэрхийлж 24 хүн материалаа ирүүлсэн.

**Дөрөвдүгээрт.**Оролцогчоор бүртгэх

Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах журамд заасны дагуу ажлын хэсэг хуулийн болон журмын шаардлага хангасан 19 хүнийг оролцогчоор бүртгэх шийдвэр гаргасан бол хуулийн болон журмын шаардлага хангаагүй гэж үзсэн 5 оролцогчийг бүртгэхээс татгалзсан шийдвэр гаргасан. Түүнчлэн ажлын хэсгийн шийдвэрийг [www.parliament.mn](http://www.parliament.mn) цахим хуудсанд нээлттэй байршуулж бүртгэхээс татгалзсан хүсэлт гаргагчид мэдэгдсэн болно.

**Тавдугаарт.**Оролцогчийн талаар мэдээлэл цуглуулах

Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах ажлын хэсгийн хамгийн чухал зүйл буюу оролцогчийн талаар мэдээлэл цуглуулах ажил юм. Ингэхдээ хараат бус, ашиг сонирхлын зөрчлөөс ангид байх үүднээс нийт 19 оролцогчийг ажлын хэсгийн 9 гишүүнд тохиолдлын журмаар хуваарилаж илтгэгч гишүүнийг томилсон. Тодруулбал, 19 оролцогчийн дугаарыг цаасан дээр бичин шилэн хоргонд хийж ажлын хэсгийн гишүүдээр сугалуулах байдлаар санамаргүй сонгох аргыг хэрэглэсэн. Илтгэгч гишүүн нь тухайн оролцогчийн талаар бүхий л мэдээллийг цуглуулах болон оролцогчтой болон түүнийг мэдэж болох хүмүүстэй уулзан баримт, мэдээлэл цуглуулах ажлыг хийсэн. Ажлын хэсгийн гишүүд нийт 19 оролцогчийн талаар 115 хүнтэй уулзалт хийсэн болон утсаар ярьж мэдээлэл авсан. Түүнчлэн Хууль зүйн байнгын хорооноос оролцогчдыг эрүүгийн гэмт хэрэгт холбогдож ял шийтгэл авч байгаагүй талаарх албан ёсны лавлагаа цагдаагийн байгууллагад хандаж авсан болно.

**Зургаадугаарт.**Томилгооны сонсгол зохион байгуулах

Дэлхий нийтэд тархаад байгаа короны вируст ковид-19 цар тахлаас шалтгаалан олон нийтийг хамруулсан арга хэмжээ зохион байгуулахгүй байх бодит шаардлагын үүднээс томилгооны сонсголыг 2020 оны 06 дугаар сарын 11, 12-ны өдрүүдэд бүтэн хоёр өдрийн турш цахимаар зохион байгуулсан.

Ингэхдээ Хүний эрхийн Үндэсний Комиссын гишүүний Сонгон шалгаруулалттай холбоотой томилгооны сонсгол явуулах зарыг [www.parliament.mn](http://www.parliament.mn) цахим хуудсанд 2020 оны 06 дугаар сарын 02-ны өдрөөс 2020 оны 06 дугаар сарын 09-ний өдрийн хооронд байршуулан иргэдээс нээлттэй хүсэлт хүлээн авсан. Нийт **86** иргэн бүртгүүснээс **55** иргэн оролцогчоор бүртгүүлж нэр дэвшигчдээс асуулт асуухаа илэрхийлсэн бол **31** иргэн томилгооны сонсголын ажиглагчаар оролцох хүсэлтээ илэрхийлсэн.

Сонсголыг оролцогч тус бүрээр зохион байгуулсан бөгөөд оролцогч бүрийн тэгш байдлыг хангах үүднээс нэг оролцогчид 50 минутын хугацаа өгч, цахимаар оролцож байгаа иргэдээс болон ажлын хэсгийн гишүүд асуулт асууж хариулт авсан. Сонсголыг зохион байгуулахдаа Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулалтад оролцох болсон шалтгаан, зорилго, ажлын туршлага хэрэв сонгогдвол юунд анхаарч ажиллах талаар болон өөрсдийнх талаар гарсан аливаа сөрөг мэдээллийг няцаах боломжийг оролцогчдод олгосон болно. Томилгооны сонсголыг Улсын Их Хурлын IPTV шууд цацаж, фэйсбүүк хаягаар шууд дамжуулан иргэд, сонсголыг шууд үзэх болон асуулт асуух нөхцөлийг бүрдүүлсэн.

**Долоодугаарт.**Нэр дэвшүүлэх

Дээр дурдсан үе шатуудыг нэг бүрчлэн зохион байгуулж хамгийн сүүлийн шат болох ажлын хэсгийн хуралдааныг хийсэн. Ажлын хэсгийн хуралдаан нь ажлын хэсгийн бүх гишүүд байх ёстой. Тодруулбал, ажлын хэсгийн гишүүн тус бүр илтгэгч гишүүн тул өөрт оногдсан оролцогчийн талаарх илтгэгчийн тайланг ажлын хэсгийн гишүүдэд танилцуулах үүрэгтэй. Ажлын хэсгийн хуралдаанаар оролцогч тус бүрээр нэг бүрчлэн ярилцаж гишүүдийн олонхын саналаар нэр дэвшигчийг тодруулж Хууль зүйн байнгын хороонд оруулахаар тогтсон. Хүний эрхийн Үндэсний Комиссын тухай хуулийн 12.5 дугаар зүйлд Ажлын хэсэг сонгон шалгаруулалтад хамгийн өндөр оноо авсан иргэдээс сул орон тоо гарсан гишүүний тоогоор нэр дэвшүүлж, Хууль зүйн байнгын хороогоор хэлэлцүүлнэ гэж заасны дагуу оролцогч Д.Сүнжид, Г.Нарантуяа, Б.Энхболд, Х.Мөнхзул, Ж.Хунан нарыг ажлын хэсгийн гишүүдийн олонх дэмжсэн тул Хүний эрхийн Үндэсний комиссын гишүүнээр нэр дэвшүүлж Хууль зүйн байнгын хороонд танилцуулж байна. Хүний эрхийн Үндэсний Комиссын гишүүн П.Оюунчимэг, Н.Ганбаяр нарыг Улсын Их Хурлын 2013 оны 01 дүгээр сарын 31-ний өдрийн 14 дүгээр тогтоолоор Хүний эрхийн Үндэсний Комиссын гишүүнээр томилсон бөгөөд бүрэн эрхийн хугацаа дуусаад байгаа тул хуульд заасны дагуу 5 гишүүний орон тоонд нэр дэвшүүлж байна.

Эрүү шүүлтээс урьдчилан сэргийлэх асуудал эрхэлсэн гишүүний сонгон шалгаруулалтад оролцохоо илэрхийлж 4 хүн материал ирүүлснээс нэг хүн хүндэтгэн үзэх шалтаангүйгээр томилгооны сонсголд оролцоогүй тул журмын дагуу сонгон шалгаруулалтаас хасаж үлдсэн 3 оролцогч дээр санал хураалт явуулахад олонхын санал авсан оролцогч гараагүй болохыг танилцуулж байна.

Хэлэлцэн шийдвэрлэж өгөхийг хүсье.